একসপ্তাহও বাকি নেই। সানরাইজার্স হায়দরাবাদ নামছে খেতাব ধরে রাখার লড়াইয়ে। তার আগেই দুঃসংবাদ হায়দরাবাদ ফ্র্যাঞ্চাইজির কাছে। গোটা টুর্নামেন্টে তাদের প্রধানতম অস্ত্র মুস্তাফিজুর রহমানকে সম্ভবত পাবে না হায়দরাবাদ শিবির। কলম্বো থেকে ভারতীয় এক ক্রীড়া পত্রিকাকে দেওয়া সাক্ষাৎকারে এমনটাই ইঙ্গিত দিয়েছেন স্বয়ং মুস্তাফিজুর রহমান।
আইপিএল-এর নবম সংস্করণে অভিজ্ঞ আশিস নেহরার অনুপস্থিতিতে পেস বিভাগের দায়িত্ব একাই তুলে নিয়েছিলেন ২১ বছরের বাংলাদেশি পেস সেনসেশন। ১৬ ম্যাচে একাই তুলে নিয়েছিলেন ১৭ উইকেট। ইকনমি রেট ছিল ৭-এরও কম।

ক্রিকেট অস্ট্রেলিয়া ওয়েবসাইট
দলকে চ্যাম্পিয়ন করার অন্যতম মুখ্য এই কারিগরকেই এবার হয়তো পাচ্ছে না সানরাইজার্স হায়দরাবাদ। এমনিতেই চোট আঘাতে জর্জরিত হয়ে চলতি বছরটা কাটাচ্ছেন মুস্তাফিজুর। চোট সারিয়ে ফিরে আসার পর এখনও নিজের ছন্দ ফিরে পাননি তিনি। এর মধ্যেই গোটা বছর ধরেই রয়েছে ঠাসা ক্রিকেট সূচি। সেই কথা মাথায় রেখেই মুস্তাফিজুর রহমান আইপিএল-এ না-ও খেলতে পারেন।
সর্বভারতীয় ক্রীড়া পত্রিকাকে দেওয়া সাক্ষাৎকারে বাংলাদেশি তারকা পেসার জানিয়েছেন, ‘আইপিএল থেকে বোলিংয়ের অনেক কৌশল শিখেছি। তবে আসন্ন আইপিএল-এ সম্ভবত খেলতে পারব না। বোর্ডের ছাড়পত্রের অপেক্ষায় রয়েছি এখনও।’

আইপিএল ওয়েবসাইট
২১ বছরের তারকা আরও বলেন, ‘কোনওভাবে বোর্ডের ছাড়পত্র নিয়ে খেলতে গেলেও সানরাইজার্সের হয়ে ক’টা ম্যাচ খেলতে পারব, তা নিয়ে নিশ্চিত নই আমি। কারণ মে মাসের প্রথম সপ্তাহেই দেশে ফিরে যেতে হবে আমাকে। চোট সারিয়ে ওঠার পর এখনও পুরোপুরি ফিট নই। আগের ছন্দও ফিরে পাইনি। সামনে লম্বা মরশুমের কথা মাথায় রেখে মাশরাফি ভাই (মাশরাফি মোর্তাজা) আমাকে আইপিএল না খেলার পরামর্শ দিয়েছেন। আমিও সেই পরামর্শ মেনে চলার ব্যাপারে ভাবনা চিন্তা করছি।’
বাংলাদেশের সামনে এখন ঠাসা ক্রিকেট সূচি। শ্রীলঙ্কার বিরুদ্ধে এপ্রিলের ৬ তারিখে সিরিজ শেষ হওয়ার পর জুনে চ্যাম্পিয়ন্স ট্রফিতে নামার আগে আয়ারল্যান্ডে একটি ত্রিদেশীয় টুর্নামেন্টে নামতে হবে তাঁদের। ১২ মে শুরু হচ্ছে সেই সিরিজ। আইপিএল-এ মুস্তাফিজুর এলেও এই ত্রিদেশীয় সিরিজের জন্যই মে মাসের প্রথম সপ্তাহে ফিরে যাবেন।
আইপিএল-এ দেশের তারকা পেসারকে দেখতে পাওয়া যাবে না— বাংলাদেশি ক্রিকেটপ্রেমীদের কাছে এর থেকে বড়ো খারাপ খবর আর কী হতে পারে!
মুস্তাফিজুর নিজেকে কীভাবে ফিট রাখছেন, দেখুন...